Document ID: 32014D0555

ΑΠΌΦΑΣΗ αριθ. 555/2014/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 15ης Μαΐου 2014
για τη συμμετοχή της Ένωσης σε ευρωπαϊκό πρόγραμμα μετρολογίας για την καινοτομία και την έρευνα (ΕΠΜΚΕ) που έχουν αναλάβει από κοινού διάφορα κράτη μέλη
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 185 και το άρθρο 188 δεύτερο εδάφιο,
Έχοντας υπόψη την πρόταση της Ευρωπαϊκής Επιτροπής,
Κατόπιν διαβίβασης του σχεδίου νομοθετικής πράξης στα εθνικά κοινοβούλια,
Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη συνήθη νομοθετική διαδικασία (2),
Εκτιμώντας τα ακόλουθα:
(1)
Στην ανακοίνωσή της, της 3ης Μαρτίου 2010, με τίτλο « «Ευρώπη 2020» - Στρατηγική για έξυπνη, διατηρήσιμη και χωρίς αποκλεισμούς ανάπτυξη» («στρατηγική Ευρώπη 2020»), η Επιτροπή υπογραμμίζει την ανάγκη διαμόρφωσης ευνοϊκών συνθηκών για τις επενδύσεις στη γνώση και την καινοτομία ώστε να επιτευχθεί έξυπνη, διατηρήσιμη και χωρίς αποκλεισμούς ανάπτυξη στην Ένωση. Το Ευρωπαϊκό Κοινοβούλιο και το Συμβούλιο ενέκριναν την εν λόγω στρατηγική.
(2)
Με τον κανονισμό (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου (3) θεσπίστηκε το πρόγραμμα-πλαίσιο για την έρευνα και την καινοτομία «Ορίζων 2020» (2014-2020) («Ορίζων 2020»). Ο Ορίζων 2020 επιδιώκει να διασφαλίσει μεγαλύτερο αντίκτυπο στην έρευνα και την καινοτομία, συμβάλλοντας στην ενίσχυση των συμπράξεων μεταξύ δημόσιων φορέων, μεταξύ άλλων και μέσω της συμμετοχής της Ένωσης σε προγράμματα που αναλαμβάνουν διάφορα κράτη μέλη σύμφωνα με το άρθρο 185 της Συνθήκης για τη λειτουργία της Ευρωπαϊκής Ένωσης.
(3)
Οι συμπράξεις μεταξύ φορέων του δημοσίου θα πρέπει να αποσκοπούν στην ανάπτυξη στενότερων συνεργειών, στην αύξηση του συντονισμού και στην αποφυγή περιττών αλληλεπικαλύψεων με ενωσιακά, διεθνή, εθνικά και περιφερειακά ερευνητικά προγράμματα και να τηρούν πλήρως τις γενικές αρχές του Ορίζοντα 2020, ιδίως εκείνες που αφορούν τον ανοικτό χαρακτήρα και τη διαφάνεια. Επιπλέον, θα πρέπει να διασφαλίζεται η ανοικτή πρόσβαση σε επιστημονικές δημοσιεύσεις.
(4)
Με την απόφαση αριθ. 912/2009/ΕΚ του Ευρωπαϊκού Κοινοβουλίου και του Συμβουλίου (4), η Κοινότητα αποφάσισε να καταβάλει χρηματοδοτική συνεισφορά στο ευρωπαϊκό ερευνητικό πρόγραμμα μετρολογίας («ΕΕΠΜ») αντίστοιχη με αυτή των συμμετεχόντων κρατών, που δεν υπερβαίνει, ωστόσο, τα 200 000 000 EUR, για όλη τη διάρκεια του Έβδομου Προγράμματος Πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013), το οποίο θεσπίστηκε με την απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου (5).
(5)
Τον Απρίλιο του 2012, η Επιτροπή διαβίβασε στο Ευρωπαϊκό Κοινοβούλιο και το Συμβούλιο έκθεση ενδιάμεσης αξιολόγησης του Ευρωπαϊκού Ερευνητικού Προγράμματος Μετρολογίας - ΕΕΠΜ. Η εν λόγω ενδιάμεση αξιολόγηση πραγματοποιήθηκε από ομάδα εμπειρογνωμόνων τρία έτη μετά την έναρξη του προγράμματος. Η γενική γνώμη της ομάδας εμπειρογνωμόνων ήταν ότι το ΕΕΠΜ είναι ένα κοινό ευρωπαϊκό ερευνητικό πρόγραμμα με καλή διαχείριση που έχει ήδη επιτύχει σχετικά υψηλό επίπεδο επιστημονικής, διαχειριστικής και οικονομικής ενοποίησης. Ωστόσο, η εν λόγω ομάδα διαπίστωσε την περιορισμένη βιομηχανική αξιοποίησή του, το περιορισμένο του άνοιγμα στην επιστημονική αριστεία εκτός των ινστιτούτων μετρολογίας και την ανεπαρκή του δημιουργία ικανοτήτων. Η ομάδα εμπειρογνωμόνων θεωρεί ακόμη ότι η εφαρμογή του ΕΕΠΜ θα μπορούσε να συμβάλει στη δημιουργία ενός πιο περιεκτικού ευρωπαϊκού χώρου έρευνας στον τομέα της μετρολογίας.
(6)
Δυνάμει της απόφασης 2013/743/ΕΕ του Συμβουλίου (6), επιτρέπεται η πρόσθετη στήριξη του ΕΕΠΜ.
(7)
Το ευρωπαϊκό πρόγραμμα μετρολογίας για την καινοτομία και την έρευνα («ΕΠΜΚΕ»), που είναι εναρμονισμένο με τη στρατηγική «Ευρώπη 2020» και τις συναφείς εμβληματικές πρωτοβουλίες της, ιδίως την «Ένωση καινοτομίας», το «Ψηφιακό θεματολόγιο για την Ευρώπη», την «Ευρώπη που χρησιμοποιεί αποτελεσματικά τους πόρους» και τη «Βιομηχανική πολιτική για την εποχή της παγκοσμιοποίησης», θα είναι ένα πιο φιλόδοξο και περιεκτικό πρόγραμμα, που θα εφαρμόζεται σε διάρκεια δέκα ετών (2014-2024) από 28 συμμετέχοντα κράτη. Ως μέρος της βελτίωσης του προηγούμενου προγράμματος, το ΕΠΜΚΕ θα περιλαμβάνει δραστηριότητες σχετικά με την καινοτομία και τη βιομηχανική αξιοποίηση, με την έρευνα για κανόνες, τυποποίηση και κανονιστικούς σκοπούς, καθώς και με τη δημιουργία ικανοτήτων.
(8)
Τα συμμετέχοντα κράτη προτίθενται να συμβάλλουν στην εφαρμογή του ΕΠΜΚΕ κατά τη διάρκεια της περιόδου που καλύπτεται από αυτό, δηλαδή από το 2014 έως το 2024. Προκειμένου να ληφθεί υπόψη η διάρκεια του Ορίζοντα 2020, οι προσκλήσεις υποβολής προτάσεων στο πλαίσιο του ΕΠΜΚΕ θα πρέπει να δρομολογηθούν έως τις 31 Δεκεμβρίου 2020 το αργότερο. Σε δεόντως αιτιολογημένες περιπτώσεις, προσκλήσεις υποβολής προτάσεων μπορούν να δρομολογηθούν έως τις 31 Δεκεμβρίου 2021.
(9)
Οι δραστηριότητες του ΕΠΜΚΕ θα πρέπει να συνάδουν με τους στόχους και τις προτεραιότητες σχετικά με την έρευνα και την καινοτομία του Ορίζοντα 2020 και με τις γενικές αρχές και προϋποθέσεις που ορίζονται στο άρθρο 26 του κανονισμού (ΕΕ) αριθ. 1291/2013.
(10)
Θα πρέπει να καθοριστεί ανώτατο όριο για τη χρηματοδοτική συμμετοχή της Ένωσης στο ΕΠΜΚΕ κατά την περίοδο που καλύπτεται από τον Ορίζοντα 2020. Εντός του ανώτατου αυτού ορίου, η συνεισφορά της Ένωσης θα πρέπει να είναι ίση με τη συνεισφορά των συμμετεχόντων κρατών στο ΕΠΜΚΕ, ώστε να επιτευχθεί καλύτερο αποτέλεσμα μόχλευσης και να διασφαλιστεί μεγαλύτερος βαθμός ενοποίησης των προγραμμάτων των συμμετεχόντων κρατών.
(11)
Σύμφωνα με τους στόχους του κανονισμού (ΕΕ) αριθ. 1291/2013 της Επιτροπής, κάθε κράτος μέλος και κάθε συμμετέχουσα χώρα στον Ορίζοντα 2020 θα πρέπει να έχει το δικαίωμα συμμετοχής στο ΕΠΜΚΕ.
(12)
Η χρηματοδοτική συνεισφορά της Ένωσης θα πρέπει να εξαρτηθεί από την επίσημη ανάληψη υποχρεώσεων από τα συμμετέχοντα κράτη να συνεισφέρουν στην εφαρμογή του ΕΠΜΚΕ και στην εκπλήρωση των εν λόγω υποχρεώσεων. Οι συνεισφορές των συμμετεχόντων κρατών στο ΕΠΜΚΕ θα πρέπει να περιλαμβάνουν συνεισφορά στις διοικητικές δαπάνες, με ανώτατο όριο το 5 % του προϋπολογισμού του ΕΠΜΚΕ. Τα συμμετέχοντα κράτη θα πρέπει να δεσμευθούν να αυξήσουν, εάν είναι αναγκαίο, τη συνεισφορά τους στο ΕΠΜΚΕ με εφεδρική ικανότητα χρηματοδότησης ύψους 50 % της συνεισφοράς τους, ώστε να διασφαλίζουν ότι είναι σε θέση να χρηματοδοτούν τις εθνικές τους οντότητες, τα εθνικά ινστιτούτα μετρολογίας (ΕΙΜ) και τα ειδικά ινστιτούτα (ΕΙ), που συμμετέχουν σε επιλεγμένα έργα.
(13)
Η κοινή εφαρμογή του ΕΠΜΚΕ απαιτεί μια δομή υλοποίησης. Τα συμμετέχοντα κράτη έχουν συμφωνήσει για τη δομή υλοποίησης του ΕΕΠΜ και δημιούργησαν το 2007 την EURAMET e.V. («EURAMET»), τον ευρωπαϊκό περιφερειακό οργανισμό μετρολογίας και μια ένωση μη κερδοσκοπικού χαρακτήρα βάσει του γερμανικού δικαίου. Η EURAMET έχει επίσης καθήκοντα και υποχρεώσεις σχετικά με την ευρύτερη ευρωπαϊκή και παγκόσμια εναρμόνιση της μετρολογίας. Η συμμετοχή στην EURAMET είναι ανοικτή σε όλα τα ευρωπαϊκά ΕΙΜ, ως μέλη, και σε ΕΙ, ως εταίρους. Δεν αποτελεί προϋπόθεση συμμετοχής στην EURAMET η ύπαρξη εθνικών ερευνητικών προγραμμάτων μετρολογίας. Εφόσον, σύμφωνα με την έκθεση ενδιάμεσης αξιολόγησης του ΕΕΠΜ, η δομή διακυβέρνησης της EURAMET έχει αποδειχθεί αποτελεσματική και υψηλής ποιότητας για την υλοποίηση του ΕΕΠΜ, η EURAMET θα πρέπει να χρησιμοποιηθεί επίσης και για την υλοποίηση του ΕΠΜΚΕ. Η EURAMET θα πρέπει συνεπώς να είναι ο αποδέκτης της χρηματοδοτικής συνεισφοράς της Ένωσης.
(14)
Για να επιτευχθούν οι στόχοι του ΕΠΜΚΕ, η EURAMET θα πρέπει να χορηγεί χρηματοδοτική στήριξη, ιδίως με τη μορφή επιχορηγήσεων, σε συμμετέχοντες σε δράσεις που έχουν επιλεγεί στο επίπεδο της EURAMET. Οι δράσεις αυτές θα πρέπει να επιλέγονται ύστερα από προσκλήσεις υποβολής προτάσεων υπό την ευθύνη της EURAMET. Ο κατάλογος κατάταξης θα πρέπει να είναι δεσμευτικός για την επιλογή προτάσεων και την κατανομή της χρηματοδότησης από την κοινοτική χρηματοδοτική συνεισφορά και από τις συνεισφορές συμμετεχόντων κρατών για έργα του ΕΠΜΚΕ.
(15)
Η διαχείριση της χρηματοδοτικής συνδρομής της Ένωσης θα πρέπει να γίνεται σύμφωνα με την αρχή της χρηστής δημοσιονομικής διαχείρισης και με τους σχετικούς κανόνες έμμεσης διαχείρισης που ορίζονται στον κανονισμό (ΕΕ, Ευρατόμ) αριθ. 966/2012, του Ευρωπαϊκού Κοινοβουλίου και του Συμβουλίου (7), καθώς και στον κατ’ εξουσιοδότηση κανονισμό (ΕΕ) αριθ. 1268/2012 της Επιτροπής (8).
(16)
Για την προστασία των οικονομικών συμφερόντων της Ένωσης, η Επιτροπή θα πρέπει να έχει το δικαίωμα να μειώνει, να αναστέλλει ή να διακόπτει τη χρηματοδοτική συνεισφορά της Ένωσης, εάν η εφαρμογή του ΕΠΜΚΕ είναι ανεπαρκής, μερική ή εκπρόθεσμη ή εάν τα συμμετέχοντα κράτη δεν συνεισφέρουν ή συνεισφέρουν εν μέρει ή με καθυστέρηση στη χρηματοδότηση του ΕΠΜΚΕ. Τα δικαιώματα αυτά θα πρέπει να προβλέπονται στη συμφωνία ανάθεσης αρμοδιοτήτων που συνάπτεται μεταξύ της Ένωσης και της EURAMET.
(17)
Για λόγους απλούστευσης, τα διοικητικά βάρη θα πρέπει να μειωθούν για όλα τα ενδιαφερόμενα μέρη. Θα πρέπει να αποφευχθούν οι διπλοί λογιστικοί έλεγχοι και τα δυσανάλογα έγγραφα και εκθέσεις. Όταν διεξάγονται λογιστικοί έλεγχοι, θα πρέπει να λαμβάνονται υπόψη, κατά περίπτωση, οι ιδιαιτερότητες των εθνικών προγραμμάτων.
(18)
Οι έλεγχοι των δικαιούχων πόρων της Ένωσης που παρέχονται σύμφωνα με την παρούσα απόφαση θα πρέπει να διασφαλίζουν τη μείωση της διοικητικής επιβάρυνσης, σύμφωνα με τον κανονισμό (ΕΕ) αριθ. 1291/2013.
(19)
Η συμμετοχή σε έμμεσες δράσεις που χρηματοδοτούνται από το ΕΠΜΚΕ υπόκειται στον κανονισμό (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου (9). Ωστόσο, λόγω των ειδικών λειτουργικών αναγκών του ΕΠΜΚΕ, είναι απαραίτητο να προβλέπονται παρεκκλίσεις από τον εν λόγω κανονισμό σύμφωνα με το άρθρο 1 παράγραφος 3 του εν λόγω κανονισμού.
(20)
Η συνεισφορά των συμμετεχόντων κρατών αντιπροσωπεύει κυρίως θεσμική χρηματοδότηση των ΕΙΜ και ΕΙ που συμμετέχουν σε επιλεγμένα έργα. Η συνεισφορά από τα συμμετέχοντα κράτη θα πρέπει να περιλαμβάνει και συνεισφορά σε μετρητά στα διοικητικά έξοδα του ΕΠΜΚΕ. Ένα ποσοστό της συνεισφοράς της Ένωσης θα πρέπει να διατίθεται σε άλλες οντότητες πλην των ΕΙΜ και των ΕΙ που συμμετέχουν σε επιλεγμένα έργα. Ο υπολογισμός της χρηματοδοτικής συμμετοχής της Ένωσης στα ΕΙΜ και τα ΕΙ που συμμετέχουν σε έργα του ΕΠΜΚΕ θα πρέπει να διασφαλίζει ότι η συμβολή της Ένωσης στο ΕΠΜΚΕ δεν υπερβαίνει τη συνεισφορά των συμμετεχόντων κρατών. Λαμβάνοντας υπόψη ότι η θεσμική χρηματοδότηση των ΕΙΜ και των ΕΙ από τα συμμετέχοντα κράτη αντιστοιχεί στα γενικά έξοδα που κατανέμονται σε έργα του ΕΠΜΚΕ και δεν επιστρέφεται από τη συνεισφορά της Ένωσης, το κατ’ αποκοπή ποσοστό για τη χρηματοδότηση των επιλέξιμων έμμεσων δαπανών των ΕΙΜ και των ΕΙ θα πρέπει να προσαρμοστεί σε σύγκριση με το κατ’ αποκοπή ποσοστό που ορίζει ο κανονισμός (ΕΕ) αριθ. 1290/2013. Το κατ’ αποκοπή ποσοστό για τη χρηματοδότηση των επιλέξιμων έμμεσων δαπανών των ΕΙΜ και των ΕΙ θα πρέπει να καθορίζεται βάσει του συνόλου των έμμεσων δαπανών που δηλώνονται ως επιλέξιμες από τα ΕΙΜ και τα ΕΙ που συμμετέχουν σε έργα του ΕΕΠΜ, οι οποίες είναι σταθερές και συνιστούν αξιόπιστη προσέγγιση των έμμεσων δαπανών που αναλαμβάνονται από τα ΕΙΜ και τα ΕΙ που συμμετέχουν σε έργα ΕΠΜΚΕ. Δεδομένου ότι οι εν λόγω έμμεσες δαπάνες ανέρχονται στο 140 % των συνολικών άμεσων επιλέξιμων δαπανών των ΕΙΜ και των ΕΙ, εξαιρουμένων των άμεσων επιλέξιμων δαπανών υπεργολαβίας και των δωρεάν συνεισφορών σε είδος που δεν χρησιμοποιούνται στις εγκαταστάσεις των δικαιούχων, το κατ’ αποκοπή ποσοστό χρηματοδότησης των έμμεσων δαπανών των ΕΙΜ και ΕΙ θα πρέπει να μειωθεί από 25 % σε 5 %, σύμφωνα με τον κανονισμό (ΕΕ) αριθ. 1290/2013. Είναι σκόπιμο, συνεπώς, να προβλεφθεί παρέκκλιση από το άρθρο 29 του εν λόγω κανονισμού για τα ΕΙΜ και τα ΕΙ. Οι άλλες οντότητες που συμμετέχουν σε έργα του ΕΠΜΚΕ θα πρέπει να χρηματοδοτούνται σύμφωνα με τον εν λόγω κανονισμό.
(21)
Οι προσκλήσεις υποβολής προτάσεων στο πλαίσιο του ΕΠΜΚΕ θα πρέπει επίσης να δημοσιεύονται στην ενιαία πύλη για τους συμμετέχοντες, καθώς και μέσω άλλων ηλεκτρονικών μέσων διάδοσης του Ορίζοντα 2020 που διαχειρίζεται η Επιτροπή.
(22)
Η καταλληλότητα του μοντέλου χρηματοδότησης όσον αφορά την αρχή της αντιστοιχίας μεταξύ ενωσιακών και μη ενωσιακών πόρων θα πρέπει να επανεξεταστεί κατά τον χρόνο της ενδιάμεσης αξιολόγησης του ΕΠΜΚΕ.
(23)
Τα οικονομικά συμφέροντα της Ένωσης θα πρέπει να προστατεύονται μέσω αναλογικών μέτρων καθ’ όλη τη διάρκεια του κύκλου των δαπανών, συμπεριλαμβανομένης της πρόληψης, της ανίχνευσης και της διερεύνησης των παρατυπιών, της ανάκτησης των διαφυγόντων, των εσφαλμένως καταβληθέντων ή των μη ορθώς χρησιμοποιηθέντων κεφαλαίων και, κατά περίπτωση, μέσω διοικητικών και οικονομικών κυρώσεων, σύμφωνα με τον κανονισμό (ΕΕ, Ευρατόμ) αριθ. 966/2012.
(24)
Η Επιτροπή θα πρέπει να πραγματοποιήσει ενδιάμεση αξιολόγηση, ιδίως ως προς την ποιότητα και την αποτελεσματικότητα του ΕΠΜΚΕ, την πρόοδο προς την κατεύθυνση της επίτευξης των στόχων και μια τελική αξιολόγηση και να συντάξει έκθεση σχετικά με τις εν λόγω αξιολογήσεις.
(25)
Κατόπιν αιτήματος της Επιτροπής η EURAMET και τα συμμετέχοντα κράτη θα πρέπει να υποβάλουν όλες τις πληροφορίες που είναι αναγκαίο να συμπεριλάβει η Επιτροπή στις εκθέσεις για την αξιολόγηση του ΕΠΜΚΕ.
(26)
Στόχος της παρούσας απόφασης είναι η συμμετοχή της Ένωσης στο ΕΠΜΚΕ και, συγκεκριμένα, η στήριξη για την πρόταση κατάλληλων, ολοκληρωμένων και πρόσφορων λύσεων μετρολογίας και η δημιουργία ολοκληρωμένου ευρωπαϊκού συστήματος μετρολογικής έρευνας, με τη δημιουργία κρίσιμης μάζας και την ενεργό δέσμευση σε περιφερειακό, εθνικό, ευρωπαϊκό και διεθνές επίπεδο, που δεν μπορούν να επιτευχθούν επαρκώς από τη μεμονωμένη δράση των κρατών μελών. Η κλίμακα και η πολυπλοκότητα των αναγκών της μετρολογίας απαιτούν επενδύσεις που υπερβαίνουν τα βασικά κονδύλια για την έρευνα των ΕΙΜ και των ΕΙ. Η αριστεία που απαιτείται για την έρευνα και την ανάπτυξη λύσεων μετρολογίας αιχμής εκτείνεται σε διασυνοριακό επίπεδο και, συνεπώς, δεν μπορεί να συγκεντρωθεί μόνο σε εθνικό επίπεδο. Επομένως, εφόσον ο στόχος μπορεί να επιτευχθεί καλύτερα στο επίπεδο της Ένωσης, με την ενσωμάτωση των εθνικών προσπαθειών σε μια συνεκτική ευρωπαϊκή προσέγγιση, με τη συνένωση κατακερματισμένων εθνικών ερευνητικών προγραμμάτων, με τη συμβολή στον σχεδιασμό κοινών στρατηγικών έρευνας και χρηματοδότησης πέραν των εθνικών συνόρων και με την επίτευξη της κρίσιμης μάζας των φορέων και των απαιτούμενων επενδύσεων, η Ένωση μπορεί να λάβει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, η οποία προβλέπεται στο εν λόγω άρθρο, η παρούσα απόφαση δεν υπερβαίνει τα απαιτούμενα για την επίτευξη του εν λόγω στόχου,
ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Συμμετοχή στο ευρωπαϊκό πρόγραμμα μετρολογίας για την καινοτομία και την έρευνα
1. Η Ένωση συμμετέχει στο ευρωπαϊκό πρόγραμμα μετρολογίας για την καινοτομία και την έρευνα («ΕΠΜΚΕ») που αναλαμβάνουν από κοινού η Αυστρία, το Βέλγιο, η Βοσνία-Ερζεγοβίνη, η Βουλγαρία, η Γαλλία, η Γερμανία, η Δανία, η Ελλάδα, η Ελβετία, η Εσθονία, το Ηνωμένο Βασίλειο, η Ιρλανδία, η Ισπανία, η Ιταλία, οι Κάτω Χώρες, η Κροατία, η Νορβηγία, η Ουγγαρία, η Πολωνία, η Πορτογαλία, η Ρουμανία, η Σερβία, η Σλοβακία, η Σλοβενία, η Σουηδία, η Τσεχική Δημοκρατία και η Φινλανδία («συμμετέχοντα κράτη»), σύμφωνα με τους όρους που προβλέπονται στην παρούσα απόφαση.
2. Στο ΕΠΜΚΕ μπορεί να συμμετάσχει κάθε άλλο κράτος μέλος, εκτός αυτών της παραγράφου 1, και κάθε άλλη χώρα που συμμετέχει στον Ορίζοντα 2020, εφόσον πληροί την προϋπόθεση που τίθεται στο άρθρο 3 παράγραφος 1 στοιχείο γ) της παρούσας απόφασης. Εάν πληροί την προϋπόθεση που ορίζεται στο άρθρο 3 παράγραφος 1 στοιχείο γ), θεωρείται συμμετέχον κράτος για τους σκοπούς της παρούσας απόφασης.
Άρθρο 2
Χρηματοδοτική συνεισφορά της Ένωσης
1. Η χρηματοδοτική συνεισφορά της Ένωσης, συμπεριλαμβανομένων των πιστώσεων ΕΖΕΣ, στο ΕΠΜΚΕ ανέρχεται σε 300 000 000 EUR. Η χρηματοδοτική συνεισφορά της Ένωσης καταβάλλεται από τις πιστώσεις του γενικού προϋπολογισμού της Ένωσης που κατανέμονται στα οικεία μέρη του ειδικού προγράμματος εφαρμογής του Ορίζοντα 2020, το οποίο θεσπίστηκε με την απόφαση 2013/743/ΕΕ, σύμφωνα με το άρθρο 58 παράγραφος 1 στοιχείο γ) σημείο vi) και τα άρθρα 60 και 61 του κανονισμού (ΕΕ, Ευρατόμ) αριθ. 966/2012, ιδίως από το μέρος ΙΙ «Βιομηχανική υπεροχή» και το μέρος ΙΙΙ «Κοινωνικές προκλήσεις».
2. Χωρίς να υπερβαίνει το οριζόμενο στην παράγραφο 1 ποσό, η χρηματοδοτική συνεισφορά της Ένωσης είναι ίση προς τις συνεισφορές των συμμετεχόντων κρατών στο ΕΠΜΚΕ, εξαιρουμένης της συνεισφοράς των συμμετεχόντων κρατών στα διοικητικά έξοδα που υπερβαίνουν το 5 % του προϋπολογισμού του ΕΠΜΚΕ.
3. Η χρηματοδοτική συνεισφορά της Ένωσης δεν χρησιμοποιείται για την κάλυψη των διοικητικών δαπανών του ΕΠΜΚΕ.
Άρθρο 3
Όροι για τη χρηματοδοτική συνεισφορά της Ένωσης
1. Για τη χρηματοδοτική συνεισφορά της Ένωσης ισχύουν οι ακόλουθες προϋποθέσεις:
α)
η απόδειξη από τα συμμετέχοντα κράτη ότι η σύσταση του ΕΠΜΚΕ είναι σύμφωνη με τα παραρτήματα Ι και ΙΙ,
β)
ο ορισμός από τα συμμετέχοντα κράτη, ή από τα οριζόμενα από τα κράτη μέλη ΕΙΜ, της EURAMET e.V. («EURAMET»), ως δομής υλοποίησης του ΕΠΜΚΕ και αρμόδιας για την είσπραξη, κατανομή και παρακολούθηση της χρηματοδοτικής συνεισφοράς της Ένωσης,
γ)
η δέσμευση κάθε συμμετέχοντος κράτους να συνεισφέρει στη χρηματοδότηση του ΕΠΜΚΕ και να δημιουργήσει αποθεματικό χρηματοδότησης ύψους 50 % επί του ποσού της ανάληψης υποχρέωσης,
δ)
η απόδειξη από την EURAMET της ικανότητάς της να εφαρμόσει το ΕΠΜΚΕ, καθώς και η είσπραξη, κατανομή και παρακολούθηση της χρηματοδοτικής συνεισφοράς της Ένωσης στο πλαίσιο της έμμεσης διαχείρισης του προϋπολογισμού της Ένωσης, σύμφωνα με τα άρθρα 58, 60 και 61 του κανονισμού (ΕΕ, Ευρατόμ) αριθ. 966/2012, και
ε)
η δημιουργία ενός μοντέλου διακυβέρνησης του ΕΠΜΚΕ σύμφωνα με το παράρτημα ΙΙΙ.
2. Κατά τη διάρκεια της εφαρμογής του ΕΠΜΚΕ, η χρηματοδοτική συνεισφορά της Ένωσης εξαρτάται από τις ακόλουθες προϋποθέσεις:
α)
την υλοποίηση από την EURAMET των στόχων του ΕΠΜΚΕ που ορίζονται στο παράρτημα Ι και των δραστηριοτήτων που ορίζονται στο παράρτημα II, σύμφωνα με τους κανόνες συμμετοχής και διάδοσης που αναφέρονται στο άρθρο 5,
β)
τη διατήρηση ενός κατάλληλου και αποδοτικού μοντέλου διαχείρισης σύμφωνα με το παράρτημα ΙΙΙ,
γ)
τη συμμόρφωση της EURAMET με τις απαιτήσεις υποβολής εκθέσεων που καθορίζονται στο άρθρο 60 παράγραφος 5 του κανονισμού (ΕΕ, Ευρατόμ) αριθ. 966/2012 και
δ)
την εκπλήρωση των δεσμεύσεων που αναφέρονται στο στοιχείο γ) της παραγράφου 1 του παρόντος άρθρου.
Άρθρο 4
Συνεισφορές των συμμετεχόντων κρατών
Οι συνεισφορές των συμμετεχόντων κρατών συνίσταται στα ακόλουθα:
α)
συνεισφορές μέσω θεσμικής χρηματοδότησης των ΕΙΜ και των ΕΙ που συμμετέχουν σε έργα του ΕΠΜΚΕ,
β)
χρηματοδοτικές συνεισφορές στα διοικητικά έξοδα του ΕΠΜΚΕ.
Άρθρο 5
Κανόνες συμμετοχής και διάδοσης
1. Για την εφαρμογή του κανονισμού (ΕΕ) αριθ. 1290/2013, η EURAMET θεωρείται φορέας χρηματοδότησης και χορηγεί χρηματοδοτική στήριξη σε έμμεσες δράσεις, σύμφωνα με το παράρτημα ΙΙ της παρούσας απόφασης.
2. Κατά παρέκκλιση από το άρθρο 29 παράγραφος 1 του κανονισμού (ΕΕ) αριθ. 1290/2013, οι έμμεσες επιλέξιμες δαπάνες των ΕΙΜ και των ΕΙ που συμμετέχουν σε έργα χρηματοδοτούμενα από το ΕΠΜΚΕ καθορίζονται με την εφαρμογή κατ’ αποκοπή συντελεστή ύψους 5 % επί του συνόλου των άμεσων επιλέξιμων δαπανών τους, εξαιρουμένων των άμεσων επιλέξιμων δαπανών για υπεργολαβία και των δαπανών για τους πόρους που διατίθενται από τρίτους και δεν χρησιμοποιούνται στις εγκαταστάσεις του δικαιούχου, καθώς και της χρηματοδοτικής στήριξης σε τρίτους.
3. Η αναφερόμενη στο άρθρο 12 ενδιάμεση αξιολόγηση του ΕΠΜΚΕ περιλαμβάνει αξιολόγηση όλων των έμμεσων δαπανών των ΕΙΜ και ΕΙ που συμμετέχουν σε έργα του ΕΠΜΚΕ και της αντίστοιχης θεσμικής χρηματοδότησης.
4. Με βάση αυτήν την αξιολόγηση και για τους σκοπούς του άρθρου 2 παράγραφος 2, η EURAMET μπορεί να προσαρμόσει το οριζόμενο στην παράγραφο 2 του παρόντος άρθρου κατ’ αποκοπή ποσοστό.
5. Εάν δεν είναι επαρκές, η EURAMET δύναται, κατά παρέκκλιση του άρθρου 28 παράγραφος 3 του κανονισμού (ΕΕ) αριθ. 1290/2013, να εφαρμόζει χαμηλότερο συντελεστή επιστροφής στις επιλέξιμες δαπάνες των ΕΙΜ και των ΕΙ που συμμετέχουν σε έργα χρηματοδοτούμενα από το ΕΠΜΚΕ.
Άρθρο 6
Εφαρμογή του ΕΠΜΚΕ
1. Το ΕΠΜΚΕ εφαρμόζεται βάσει ετήσιων προγραμμάτων εργασίας.
2. Η EURAMET χορηγεί χρηματοδοτική στήριξη, ιδίως υπό μορφή επιχορηγήσεων προς τους συμμετέχοντες ύστερα από προσκλήσεις υποβολής προτάσεων.
Πριν προσδιορίσει τα θέματα για κάθε πρόσκληση υποβολής προτάσεων, η EURAMET καλεί τα ενδιαφερόμενα φυσικά πρόσωπα ή οργανώσεις της κοινότητας μετρολογικής έρευνας και τους χρήστες να προτείνουν πιθανά ερευνητικά θέματα.
Άρθρο 7
Συμφωνίες μεταξύ της Ένωσης και της EURAMET
1. Με την επιφύλαξη θετικής εκ των προτέρων αξιολόγησης της EURAMET, σύμφωνα με το άρθρο 61 παράγραφος 1 του κανονισμού (ΕΕ, Ευρατόμ) αριθ. 966/2012, η Επιτροπή, εξ ονόματος της Ένωσης, συνάπτει συμφωνία ανάθεσης και συμφωνίες ετήσιας μεταφοράς πόρων με την EURAMET.
2. Η αναφερόμενη στην παράγραφο 1 συμφωνία ανάθεσης συνάπτεται σύμφωνα με το άρθρο 58 παράγραφος 3 και τα άρθρα 60 και 61 του κανονισμού (ΕΕ, Ευρατόμ) αριθ. 966/2012 και με το άρθρο 40 του κατ’ εξουσιοδότηση κανονισμού (ΕΕ) αριθ. 1268/2012. Ορίζει επίσης τα ακόλουθα:
α)
τις απαιτήσεις για τη συνεισφορά της EURAMET όσον αφορά τους δείκτες επιδόσεων που καθορίζονται στο παράρτημα ΙΙ της απόφασης 2013/743/ΕΕ,
β)
τις απαιτήσεις για τη συνεισφορά της EURAMET όσον αφορά την παρακολούθηση που αναφέρεται στο παράρτημα ΙΙΙ της απόφασης 2013/743/ΕΕ,
γ)
τους ειδικούς δείκτες επίδοσης σε σχέση με τη λειτουργία της EURAMET,
δ)
τις απαιτήσεις για την EURAMET όσον αφορά την παροχή πληροφοριών για τα διοικητικά έξοδα και για τα λεπτομερή στοιχεία για την εφαρμογή του ΕΠΜΚΕ,
ε)
τις ρυθμίσεις όσον αφορά την παροχή των δεδομένων που είναι αναγκαία για να εξασφαλιστεί ότι η Επιτροπή είναι σε θέση να τηρήσει τις υποχρεώσεις της όσον αφορά τη διάδοση των αποτελεσμάτων και την υποβολή εκθέσεων,
στ)
τις διατάξεις για τη δημοσίευση των προσκλήσεων υποβολής προτάσεων στο πλαίσιο του ΕΠΜΚΕ, ιδίως στην ενιαία πύλη για τους συμμετέχοντες καθώς και μέσω άλλων ηλεκτρονικών μέσων διάδοσης του Ορίζοντα 2020 που διαχειρίζεται η Επιτροπή.
Άρθρο 8
Καταγγελία, μείωση ή αναστολή της χρηματοδοτικής συνεισφοράς της Ένωσης
Σε περίπτωση μη εφαρμογής ή ανεπαρκούς, μερικής ή εκπρόθεσμης εφαρμογής του ΕΠΜΚΕ, η Επιτροπή δύναται να καταγγείλει, να μειώσει αναλογικά ή να αναστείλει τη χρηματοδοτική συνδρομή της Ένωσης σε συνάρτηση με την πραγματική εφαρμογή του ΕΠΜΚΕ.
Εάν τα συμμετέχοντα κράτη δεν συνεισφέρουν, συνεισφέρουν εν μέρει ή εκπρόθεσμα στη χρηματοδότηση του ΕΠΜΚΕ, η Επιτροπή δύναται να καταγγείλει, να μειώσει αναλογικά ή να αναστείλει τη χρηματοδοτική συνδρομή της Ένωσης, λαμβάνοντας υπόψη το ποσό της χρηματοδότησης που έχουν διαθέσει τα συμμετέχοντα κράτη για την εφαρμογή του ΕΠΜΚΕ.
Άρθρο 9
Εκ των υστέρων έλεγχοι
1. Η EURAMET διενεργεί εκ των υστέρων λογιστικούς ελέγχους των δαπανών των έμμεσων δράσεων σύμφωνα με το άρθρο 29 του κανονισμού (ΕΕ) αριθ. 1291/2013.
2. Η Επιτροπή μπορεί να αποφασίσει να διενεργήσει η ίδια τους ελέγχους που αναφέρονται στην παράγραφο 1. Στις περιπτώσεις αυτές, το πράττει σύμφωνα με τους ισχύοντες κανόνες, ιδίως τις διατάξεις των κανονισμών (ΕΕ, Ευρατόμ) αριθ. 966/2012, (ΕΕ) αριθ. 1290/2013 και (ΕΕ) αριθ. 1291/2013.
Άρθρο 10
Προστασία των οικονομικών συμφερόντων της Ένωσης
1. Κατά την υλοποίηση των δράσεων που χρηματοδοτούνται βάσει της παρούσας απόφασης, η Επιτροπή λαμβάνει τα κατάλληλα μέτρα για να εξασφαλίζει την προστασία των οικονομικών συμφερόντων της Ένωσης, με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την ανάκτηση, σε περίπτωση που διαπιστωθούν παρατυπίες, των αχρεωστήτως καταβληθέντων ποσών, καθώς επίσης, οσάκις κρίνεται σκόπιμο, με την επιβολή αποτελεσματικών, αναλογικών και αποτρεπτικών διοικητικών και οικονομικών κυρώσεων.
2. Η EURAMET παρέχει στο προσωπικό της Επιτροπής και σε άλλα εξουσιοδοτημένα από αυτήν πρόσωπα, καθώς και στο Ελεγκτικό Συνέδριο, πρόσβαση στους χώρους και στις κτιριακές εγκαταστάσεις της, καθώς και σε όλες τις πληροφορίες, συμπεριλαμβανομένων των πληροφοριών σε ηλεκτρονική μορφή, οι οποίες απαιτούνται για την εύρυθμη διεξαγωγή των λογιστικών ελέγχων τους.
3. Η Ευρωπαϊκή Υπηρεσία Καταπολέμησης της Απάτης (OLAF) μπορεί να διενεργεί έρευνες, περιλαμβανομένων επιτόπιων ελέγχων και επιθεωρήσεων, σύμφωνα με τις διατάξεις και διαδικασίες που ορίζονται στον κανονισμό (Ευρατόμ, ΕΚ) αριθ. 2185/96 (10) και στον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (11), με σκοπό να διαπιστώσει κατά πόσον υπήρξε απάτη, διαφθορά ή κάθε άλλη παράνομη δραστηριότητα εις βάρος των οικονομικών συμφερόντων της Ένωσης, σε σχέση με συμφωνία επιχορήγησης ή απόφαση επιχορήγησης ή σύμβαση που χρηματοδοτούνται σύμφωνα με την παρούσα απόφαση.
4. Συμβάσεις, συμφωνίες επιχορήγησης και αποφάσεις επιχορήγησης που απορρέουν από την εφαρμογή της παρούσας απόφασης πρέπει να περιέχουν διατάξεις που εξουσιοδοτούν ρητά την Επιτροπή, την EURAMET, το Ελεγκτικό Συνέδριο και την OLAF να διενεργούν τέτοιους λογιστικούς ελέγχους και έρευνες, σύμφωνα με τις αντίστοιχες αρμοδιότητές τους.
5. Κατά την εφαρμογή του ΕΠΜΚΕ τα συμμετέχοντα κράτη λαμβάνουν τα νομοθετικά, κανονιστικά, διοικητικά και λοιπά μέτρα που είναι αναγκαία για την προστασία των οικονομικών συμφερόντων της Ένωσης, ιδίως για να διασφαλίσουν την ολοσχερή εξόφληση κάθε οφειλόμενου στην Ένωση ποσού, σύμφωνα με τον κανονισμό (ΕΕ, Ευρατόμ) αριθ. 966/2012 και τον κατ’ εξουσιοδότηση κανονισμό (ΕΕ) αριθ. 1268/2012.
Άρθρο 11
Κοινοποίηση πληροφοριών
1. Κατόπιν αιτήματος της Επιτροπής η EURAMET αποστέλλει κάθε αναγκαία πληροφορία για την προετοιμασία των εκθέσεων που αναφέρονται στο άρθρο 12.
2. Τα συμμετέχοντα κράτη υποβάλλουν στην Επιτροπή, μέσω της EURAMET, κάθε πληροφορία που ζητείται από το Ευρωπαϊκό Κοινοβούλιο, το Συμβούλιο ή το Ελεγκτικό Συνέδριο σχετικά με την οικονομική διαχείριση του ΕΠΜΚΕ.
3. Η Επιτροπή περιλαμβάνει τις αναφερόμενες στην παράγραφο 2 του παρόντος άρθρου πληροφορίες στις εκθέσεις που αναφέρονται στο άρθρο 12.
Άρθρο 12
Αξιολόγηση
1. Έως τις 30 Ιουνίου 2017, η Επιτροπή διενεργεί, με τη βοήθεια ανεξάρτητων εμπειρογνωμόνων, ενδιάμεση αξιολόγηση του προγράμματος ΕΠΜΚΕ. Η Επιτροπή συντάσσει έκθεση σχετικά με την αξιολόγηση αυτή, η οποία περιέχει τα συμπεράσματα της αξιολόγησης και παρατηρήσεις της Επιτροπής. Η Επιτροπή διαβιβάζει την έκθεση αυτή στο Ευρωπαϊκό Κοινοβούλιο και το Συμβούλιο έως τις 31 Δεκεμβρίου 2017. Τα πορίσματα της ενδιάμεσης αξιολόγησης του προγράμματος ΕΠΜΚΕ λαμβάνονται υπόψη στην ενδιάμεση αξιολόγηση του Ορίζοντα 2020.
2. Κατά τη λήξη της συμμετοχής της Ένωσης στο ΕΠΜΚΕ, αλλά το αργότερο έως την 31η Δεκεμβρίου 2024, η Επιτροπή διενεργεί τελική αξιολόγηση του ΕΠΜΚΕ. Η Επιτροπή συντάσσει έκθεση σχετικά με την αξιολόγηση αυτή, η οποία πρέπει να περιλαμβάνει τα αποτελέσματα της εν λόγω αξιολόγησης. Η Επιτροπή διαβιβάζει την έκθεση αυτή στο Ευρωπαϊκό Κοινοβούλιο και το Συμβούλιο.
Άρθρο 13
Έναρξη ισχύος
Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 14
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 15 Μαΐου 2014.

Labels: 7
16
15